**พิพิธภัณฑ์ขนมปังแห่งชาติ** (ยูเครน: Народний музей хліба) เป็นพิพิธภัณฑ์ในเคียฟ ดำเนินการโดยศูนย์นิเวศวิทยาและธรรมชาติแห่งชาติสำหรับนักเรียน (Національний еколого-натуралістичний центр учнівської молоді; НЕНЦ) ของกระทรวงศึกษาธิการและวิทยาศาสตร์ยูเครน พิพิธภัณฑ์มีสิ่งจัดแสดงมากกว่า 2,000 ชิ้น ที่บอกเล่าประวัติของขนมปัง ความสำคัญสำหรับมนุษย์ ต้นกำเนิดของธัญพืชหลัก (ข้าวไรย์ ข้าวสาลี ข้าวโพด ข้าวบาร์เลย์ และอื่น ๆ)

นิทรรศการ
---------

นิทรรศการจัดแสดงขนมปังซึ่งคณะเด็กนักเรียนในเคียฟรวบรวมมากกว่าหกสิบก้อนจากส่วนต่าง ๆ ของประเทศยูเครน ซึ่งรวมทั้งขนมอบสำหรับพิธีกรรม ลาวาช (ლავაში) แบบจอร์เจีย และมาตโซ (מַצָּה) ของชาวยิว นอกจากนี้ การจัดแสดงยังอุทิศให้กับกวีที่ประพันธ์เกี่ยวกับขนมปัง นักพัฒนาพันธุ์พืชที่พัฒนาข้าวสาลีพันธุ์ใหม่ พิพิธภัณฑ์มีตัวอย่างพืชผลทางการเกษตร ครกโบราณ และโม่หินมากกว่าร้อยตัวอย่าง

มีการจัดแสดงขนมปังมากกว่า 150 ก้อนในนิทรรศการ "ขนมปัง คือทุกสิ่ง (Хліб — усьому голова)" โดยสามารถรับชมขนมปังจากรัสเซีย เบลารุส คาซัคสถาน อุซเบกิสถาน เติร์กเมนิสถาน จอร์เจีย อาร์มีเนีย คีร์กีซสถาน ลัตเวีย ลิทัวเนีย และแม้แต่จากฝรั่งเศส และประเทศอื่น ๆ ทั่วโลก พิพิธภัณฑ์มีการจัดแสดงพืชผลทางการเกษตรต่าง ๆ มากกว่า 100 รายการ ได้แก่ ข้าวสาลี ข้าวไรย์ ข้าวโอ๊ต ข้าวบาร์เลย์ ยังมีนิทรรศการที่จัดแสดงขนมปังขาวและขนมปังดำอวกาศ ซึ่งได้รับการบริจาคโดยนักบินอวกาศชาวยูเครน เปาลอ ปอปอวึช (Павло Романович Попович) ซึ่งได้รับอิสริยาภรณ์วีรชนแห่งสหภาพโซเวียตสองสมัย

มีส่วนจัดแสดงในพิพิธภัณฑ์ที่มอบให้กับตาราส แชวแชนกอ (Тарас Григорович Шевченко) ผู้ประพันธ์บทกวีที่อบอุ่นเกี่ยวกับขนมปัง การทำงานหนักของชาวนา

นิทรรศการของพิพิธภัณฑ์ยังบอกเล่าเกี่ยวกับการพัฒนาการเกษตรในช่วงระยะเวลาของการทำนารวม และความอดอยากในยูเครน จากการจัดแสดงภาพถ่ายเกี่ยวกับเหตุการณ์ฮอลอดอมอร์ในยูเครน นักท่องเที่ยวชาวต่างชาติได้เรียนรู้เกี่ยวกับโศกนาฏกรรมครั้งใหญ่ที่สุดของชาวยูเครน

นิทรรศการในส่วนสำคัญแสดงเรื่องราวเกี่ยวกับทุ่งเกษตรกรรมในช่วงภาวะสงคราม (พ.ศ. 2484–2488) และในช่วงการฟื้นฟูโดยเฉพาะแสดงบรรทัดฐานในการปันส่วนขนมปังให้กับประชากรของเลนินกราดที่ถูกปิดล้อมตามบัตรขนมปัง ในการแสดงนี้ความทรงจำอันโหดร้ายถูกตราตรึงไว้ ซึ่งรวมถึงการกล่าวหาอย่างโกรธเกรี้ยว "Поджигатели войны" การจัดแสดงทั้งหมด ตั้งแต่เปลือกขนมปังไปจนถึงสมุดบันทึกของตาเตียนา ซาวีเชวา (Татья́на Никола́евна Са́вичева)Tanya Savycheva เรียกร้องให้ผู้คนทั่วโลกป้องกันการสูญเสียชีวิตและการทำลายล้างครั้งใหม่

พิพิธภัณฑ์ขนมปังแสดงให้เห็นถึงบทบาทสำคัญของนักวิทยาศาสตร์ผู้พัฒนาพันธุ์พืชชาวยูเครนเช่น วาซึล แรแมสลอ (Васи́ль Микола́йович Ремесло́), วาซึล ยูร์แยว (Васи́ль Я́кович Ю́р'єв) และคนอื่น ๆ โดย แรแมสลอ เป็นอดีตผู้อำนวยการสถาบันวิจัยข้าวสาลีมือรอนิวสกึย (Миронівського інституту пшениці) ซึ่่งได้พัฒนาข้าวสาลีพันธุ์ "มือรอนิวสกา 264 (Миронівська 264)", "มือรอนิวสกา 808", "มือรอนิวสกา 10", "ยูวีแลย์นา (Ювілейна)" และอื่น ๆ อีกมากมาย ซึ่งในแง่ของผลผลิตนั้นจนถึงปัจจุบันเหนือกว่าพันธุ์ปลูกอื่น ๆ ที่ใช้ในการผลิต

กิจกรรมการศึกษา
---------------

มีการเฉลิมฉลองครบรอบ 25 ปีของการก่อตั้งพิพิธภัณฑ์ขนมปังแห่งชาติใน พ.ศ. 2549 โดยศูนย์นิเวศวิทยาและธรรมชาติแห่งชาติสำหรับนักเรียน จนถึงช่วงเวลานั้นมีผู้เยี่ยมชมพิพิธภัณฑ์มากกว่า 1.5 ล้านคน นักเรียน นักศึกษา และนักการศึกษามากกว่าหมื่นห้าพันคนเข้าเยี่ยมชมนิทรรศการทุกปี แลออนิด กุชมา อดีตประธานาธิบดียูเครนเคยมาเยือนที่นี่สองครั้ง เจ้าหน้าที่ระดับต่าง ๆ นักการทูต นักวิทยาศาสตร์ นักเขียน และนักบินอวกาศแลออนิด กาแดญุก (Леонід Костянтинович Каденюк) ได้ลงนามในสมุดเยี่ยม กิจกรรมของพิพิธภัณฑ์ประกอบด้วย การสัมมนาของครู นักเรียน ผู้สอนในสถาบันการศึกษานอกหลักสูตร การแข่งขันทั่วประเทศในหัวข้อ "ขนมปังผ่านสายตาเด็ก (Хліб очима дітей)" "ขนมปังแห่งมาตุภูมิของฉัน (Хліб моєї Батьківщини)" และอื่น ๆ โดยจัดขึ้นเป็นประจำทุกปี พนักงานพิพิธภัณฑ์มักจะเดินทางไปตามหมู่บ้านต่าง ๆ เพื่อรวบรวมวัสดุสำหรับนิทรรศการ และบันทึกเรื่องราวของเกษตรกร

อ้างอิง
-------

1. 1 2 3 4  Музей хліба. Національний еколого-натуралістичний центр учнівської молоді (ภาษายูเครน). Міністерство освіти і науки України.
2. 1 2 3  Леся Свідрик (22 มกราคม 2003). Музей хліба. Хрещатик (ภาษายูเครน). คลังข้อมูลเก่าเก็บจากแหล่งเดิมเมื่อ 5 มีนาคม 2016.
3. 1 2  Музей хліба. Моє Місто (ภาษายูเครน). คลังข้อมูลเก่าเก็บจากแหล่งเดิมเมื่อ 3 พฤศจิกายน 2011.

แหล่งข้อมูลอื่น
---------------

* "Музей хліба", *kurenivka.tk*, คลังข้อมูลเก่าเก็บจากแหล่งเดิมเมื่อ 7 สิงหาคม 2016